世为宋卿,向魋又称桓氏,弟向犁字牛,又别姓司马氏。孔子弟子。又姜姓之国,以国为氏。向本音尚,讹音作曩。
〔古〕羽音。新安郡。系出古皇氏之后。魏有古弼。
〔易〕徵音。太原郡。系出雍氏。齐嬖臣雍巫,字牙,食采于易,故称易牙。后为易氏。
〔慎〕徵音。天水郡。系出芊姓。白公胜之后,封于慎,为慎氏。鲁有慎子。宋孝宗讳慎,慎德秀改为真氏。
〔戈〕宫音。临海郡。系出古寒国。伯明子浞篡夏,封子犭壹于戈,后为戈氏。浞,音触。犭壹,音戏。
〔廖〕角音。汝南郡。系出有熊氏。黄帝孙飂叔安之裔。飂古廖字,后为廖氏。汉有廖化。
〔庾〕羽音。济阳郡。周有司仓、库、庾、廪之官,世司其职。遂以仓氏、库氏、廪氏、庾氏为姓。卫有庾公之斯。晋有庾亮。
〔终〕徵音。南阳郡。系出陆终氏。陆终支孙,别为终氏。汉有终军。
暨居衡步 都耿满弘
〔暨〕宫音。渤海郡。越大夫诸暨郢之后。汉有暨艳。
〔居〕宫音。渤海郡。晋公族大夫先且居之后。以祖字为氏。且,平声。
〔衡〕商音。雁门郡。系出伊氏。伊尹为商阿衡,后以官以氏。
〔步〕羽音。平阳郡。系出郤氏。晋大夫郤步扬之后。吴有步骘。
〔都〕宫音。黎阳郡。系出公都氏。齐公族大夫公都子之后,为都氏。郑公子阏,字子都,后亦为都氏。阏,音恶。
〔耿〕宫音。高阳郡。系出姬姓。周有耿国,晋赵氏灭耿以为邑,后以国为氏。汉有耿弇。
〔满〕宫音。河东郡。荆蛮有瞒氏,改为满氏。又王孙满之后亦姓满氏。汉有满宠。
〔弘〕角音。太原郡。卫公族大夫弘演之后。汉有弘恭。
匡国文寇 广禄阙东
〔匡〕角音。晋阳郡。系出子姓。宋大夫封于匡,后以邑氏。汉有匡衡。
〔国〕角音。下邳郡。系出姬姓。郑公子子国之后。有国侨即郑子产。又齐有世卿国姓。
〔文〕商音。雁门郡。系出姜姓。许文叔之后。别为文氏。越有文种,魏有文聘。又宋初讳敬,改为文。文彦博、文天祥,其先皆敬氏。
〔寇〕宫音。上谷郡。系出己姓。昆吾之后,封苏,苏公忿生为周司寇,支子以官为氏。汉有寇恂。
〔广〕宫音。丹阳郡。广成子之后。
〔禄〕徵音。扶风郡。系出子姓。纣子武庚字禄父,后以祖字为氏。
〔阙〕宫音。下邳郡。系出阙里氏。鲁有阙党邑,封于是者,以邑为氏。
〔东〕徵音。平原郡。系出东户氏。虞有东不訾,为舜之友。